
​​​Bucovina, Țărâm de Basme și Dor


-  ​​Vacanța la bunici în Bucovina -

​​​​​Cuvânt înainte

Strălucirea muntelui scăldat de un soare blând de vară este spectacolul care ne încălzește spiritul, făcând ca poienile cu ierburi de un verde-smarald și copacii pădurilor în haine de mândri ostași să transforme nostalgica țară a Bucovinei într-un mult dorit colț de paradis. Oriunde te-ai duce în țări străine, Bucovina te cheamă neîncetat la ea acasă. Oricine părăsește acest ținut cu iluzia unui trai mai prosper în lume, după o vreme, va tânji după acest paradis pierdut, dorind nespus, măcar cândva, să se întoarcă pe plaiurile natale.

Minuni nesfârșite ne oferă zilnic internetul – copiii, din apartamentele lor întunecate din blocuri, văd sute și mii de peisaje din lumea întreagă. Dar niciodată ei nu vor fi mai fericiți, mai în voia lor, decât atunci când piciorușele lor vor străbate cărările de-a lungul pajiștilor montane, sau plaiurile netede ale codrilor Obcinelor Bucovinei. Unde e mai multă liniște, mai multă omenie, mai multă grijă a bunicilor pentru nepoți, încât copiii să nu îndrăgească de-îndată, pentru totdeauna, aceste meleaguri de vis, cu oameni simpli, cu viața lor fericită?!

Să ne imaginăm privirile copiilor născuți la oraș, când ajung pentru prima dată în ținutul de munte, admirând pajiști întinse, cu turme de miei, cu păsări zglobii prin crengile copacilor verzi. Sau ascultând seara concertul din bahna de lângă pârâu, când mii de broaște, greieri și păsări se întrec în glasurile lor felurite, să dea înserării aură de mister, de încântare, de măreție. Sau colindând fericiți pe cărările de munte, în căutare de bunătăți sădite de Cel de Sus: hribi, fragi, zmeură, afine și coacăze. Sau culegând acele multe bunătăți din livadă, cu pomi roditori împovărați cu cireșe, mere și pere. Și ce gust minunat au toate roadele pământului, fiind un dar anume de la Dumnezeu, să fie hrana cea mai sănătoasă pentru copii, să crească mari și frumoși!

Această carte constituie un exercițiu de prezentare a mai multor întâmplări, trăite de autorul acestei cărți în minunata copilărie în peisajul muntelui natal, sau a altor întâmplări trăite de copiii ori nepoții noștri, care au ajuns în vacanță în acel loc fermecat. Întâmplările din carte sunt atribuite unui singur personaj, cu nume inventat, Ionuț, venit de la București, sortit să stea o vară la bunici, la munte. Și totuși, întâmplările, locurile, simțămintele se doresc a fi descrise nealterate, cum au fost atunci, în vremurile copilăriei. Pe dealul părinților mei, chiar și acum, după zeci de ani, prea multe nu s-au schimbat. Doar că dintre oamenii care au trăit acolo, mulți nu mai sunt printre noi. Însă casa părintească, livezile, grădinile au rămas aproape neschimbate, așa cum le știu de când eram copil.

Deci, dragi copii, măcar pentru o vreme să  uităm de electronicele care pun stăpânire pe viața noastră: telefoanele, iPhone-urile, tabletele, calculatoarele, mașinuțele de joacă din ce în ce mai zgomotoase și mai complicate, și să reușim  să facem, împreună cu Ionuț, o vacanță imaginară, inedită, pe dealul bunicilor, unde veți simți farmecul lumii celei adevărate, reale, create de Dumnezeu pentru noi toți. Cunoscând natura, ne vom convinge că ea este mult mai frumoasă, mai captivantă, decât toate electronicele create de iscusința omului. Sunt convins că după această experiență veți simți măreția vieții în natură. Nu veți regreta această experiență și veți avea mult de câștigat!

Autorul

Era pentru prima dată când Ionuț fusese adus la bunici, care locuiau la munte, poate și din cauză că până atunci copilul   crescuse mai mult de bunicii dinspre mamă, din Cartierul Drumul Taberei din București. Era mai aproape de părinți, care, și ei, sărmanii, aveau servicii ce-i țineau departe de casă, de dimineață până seară, și de-abia reușeau să-l recupereze pe Ionuț de la bunici, măcar pentru cele două zile de week-end. Nu mai avea doi-trei anișori acum, crescuse în cei șase ani binișor, era isteț, încercase deja toate jocurile posibile de pe iPhone-ul mămicii și de pe tabletă. Stricase deja o sumedenie de mașinuțe, păpuși, jucării și lego-uri, încât acum nu mai găsea nicio plăcere în ele și-și dorea și el altceva, ceva nou, nici el nu știa ce.

Se întâmplase ca în vara când împlinise șase ani, părinții să fie nevoiți să-l ducă să stea la ceilalți bunici, dinspre tată, care trăiau tocmai la marginea de sus a țării, în Bucovina, într-un sat frumos din Obcinele Bucovinei, satul Demacușa, aparținând comunei Moldovița. Ajunsese cu bine la bunici acasă. Călătoriseră de la București, în tren, chiar împreună cu bunica, venită anume la București, să-l ia în provincie. Călătoriseră cu trenul până la Vama, iar de acolo luaseră un microbuz care îi dusese una-două la Moldovița. Din centrul comunei, găsiseră o mașină de ocazie, care îi dusese chiar până la Școala cea de 4 clase din Demacușa. Partea mai neplăcută era că, de la școală și până acasă, mai era cale lungă, cam o jumătate de oră de mers pe un drum de căruță pe lângă un pârâu, apoi trebuiau să urce pieptiș coasta muntelui unde era înălțată casa bunicilor. 

Dacă până aici Ionuț mai scâncise, apoi mai dormise în tren și în microbuz, acum, când să urce muntele, simți, deodată, că-l dor piciorușele. Și ce mult mai avea de urcat până sus, pe coama muntelui! 

- Bunica, nu pot să mai merg, nu mai simt picioarele! zise Ionuț scâncind, căzând în iarbă.

- Hai, puiul meu! Hai, mai încearcă un pic. Acuși ajungem acasă!

- Nu, bunica, de-aici nu pot să mă mai mișc! Stau aici până dimineața!

- Bine! Dacă zici tu că stai aici, eu urc încet acasă, că am sacoșele astea mari și grele cu hăinuțele tale. Apoi trimit pe bunicul tău să te caute, să te ia de-aici și să te aducă în spinare acasă.

Bunica nu stătu de tocmeală, tot urca la deal câte un pic și se tot uita vicleană în urmă, să vadă ce face nepotul ei. Lui Ionuț nu-i venea a crede că bunica chiar îl lasă acolo. Dacă îl papă vreo dihanie, ceva, o vulpe, un lup!...

Când se uită bunica încă odată în urmă, îl văzu pe Ionuț că  se ridicase din iarbă și începu să facă pași mici în sus, în urma ei. Așa că, se prefăcu că nu vede că el vine după ea, însă mergea încet, s-o poată ajunge. În curând îl simți pe Ionuț aproape, în urma ei.

- Bunica! De ce sunt așa de mici căsuțele pe dealul acela?

- Care căsuțe ? Aha, alea ? Păi acolo e departe, e alt deal, de-aceea casele se văd mici...

- Dar văd o pădure acolo, nu vine lupul să mănânce copii?

- Vine și lupul, dar ia numai copii obraznici !

Aici chipul lui Ionuț se întunecă. Oare el ce fel de copil este, cuminte sau obraznic ? Oare pe el nu-l are lupul în vizor ?

- Bunica, promite-mi că nu mă lași afară, noaptea, să mă găsească lupul !

- Nu, dragul meu ! Dacă ești cuminte, nu te lasă bunica afară singur, noaptea!

- Dar am auzit că lupul vine în sat și ziua...

- Stai liniștit, băiatul meu! Ziua nu vine lupul! De când trăiesc în satul asta, n-am văzut lup în nămiaza mare prin sat...

Cu vorbele astea, copilului îi mai veni inima la loc. Deci, se poate umbla în liniște prin sat, pe timp de zi.

Merseră așa la deal, mai cu greu, mai vorbind, până se văzură aproape de culmea muntelui. O briză răcoroasă de seară îi făcu să uite de oboseală și să se bucure de minunata priveliște din jur. Copilul, văzând câtă iarbă și câte flori cresc pretutindeni pe pajiști, prinse puteri și deveni deodată dornic să vadă și să cerceteze toate ierburile și toate florile din drumul lor. În sfârșit, după încă un scurt efort, se văzură acasă, la bunici.

Sosiră la timp acasă. În curând se însera, întunericul se lăsa repede afară, așa că, ce au reușit să mai facă în seara aceea a fost ca bunica să încropească ceva de mâncare, să-i spele micuțului Ionuț piciorușele obosite și să-l gătească de culcare. Așa dormi el neîntors, până dimineață, prima sa noapte la munte.

––––––––

A doua zi, după ce Ionuț se trezi foarte târziu, când soarele se îndrepta spre amiază - iar bunica, știindu-l obosit, îl lăsă să doarmă cât încăpea în el - începură necazurile. Bunica îl aștepta încă devreme cu mâncarea pusă în farfurii pe masă - niște pâinică de cuptor, unt, bucăți de caș de casă, două ochiuri rumenite, o cană călduță cu lapte. Ionuț se ridică somnoros de pe pernă, se clătină dintr-o parte în alta, deschise ochii mai bine și se uită nătâng la bucatele puse pe masă. Atunci își începu ifosele.

- Nu mănânc ! ...

- Nu mănânci ? De ce ? făcu bunica, aproape speriată.

- Nu-mi place mâncarea !

- Cum nu-ti place ? Dar ce-o să mănânci, că altceva n-am?...

Ionuț se uită pierdut prin odaie, cu ochii a nemulțumire și dezumflare.

- Hai, mănâncă ceva! Doară n-o să stai flămând!

- Bunica! Chiar dacă te superi, eu așa ceva nu mănânc!

- Nu mănânci ? Dar de ce nu mănânci ? Toate-s bune, proaspete, nu ca cele de la București!

- Vreau mâncarea de la București, care-mi dădea mami! îngână băiatul cu figură cât se poate de nefericită.

- Doamne, ce mi-e dat să trag! Uite, atâta mâncare pe masă, și el nu mănâncă! Dar ce mâncai, mă rog, acolo acasă, la mama ta, că aici nu-ți mai place mâncarea ?

- Vreau chips-uri „CROKS” și Sprite Energy de un sfert !  

Bunica, disperată la ce i se întâmplă cu Ionuț, chiar de a doua zi de cum sosise, întră la griji și formă în grabă numărul de  telefon la București, către nora sa, Mirela, mama lui Ionuț, la serviciu, unde era asistentă medicală.

- Ce e acolo ? S-a întâmplat ceva cu Ionuț? De ce-mi dai telefon la serviciu ? îi răspunse intrigată nora.

- Mirela dragă, copilul tău nu vrea să mănânce deloc ! Și câte bunătăți i-am pus pe masă, și tot degeaba, nu vrea să pape nimic ! Ce mă fac ?

- Stai, mamă soacră, stai ! Ia-o mai încetișor. A zis el că nu mănâncă ? Ia dă-mi-l un pic la telefon...

- Mami! se agăță Ionuț cu disperare de vocea mamei sale. Eu aici n-am ce să mănânc! Eu vreau chips-uri „CROKS” și Sprite Energy ăla de un sfert ... și Danone cu căpșunică și semințe de migdale necojite...

- Bine, bine, Ionuț!  Dar, gândește-te copile, de unde să-ți dea bunica astea, că acolo nu-i la București.

- Nu știu, mami, eu altceva nu mănânc! se smiorcăi copilul  trântindu-se cu capul în perna de pe pat.

- ... Alo ! ... Alo ! ... Na, că nu mai aud nimic! zise bunica înciudată. Ori nu-i semnal, ori bateria nu-i încărcată. Nici nu avem de unde să încărcăm telefonul, că la noi, aici pe munte, nici lumină electrică nu este...

- Ce-i aici cu voi? interveni și bunicul, tocmai intrând în casă cu un braț de lemne tăiate, trântindu-le în lada de lemne de lângă sobă.

Când îl văzu pe bunicul în casă, bunica i se jeli de îndată:

- Vai, omule, necaz cu copilul ăsta, nu vrea deloc să mănânce! Cere nu știu ce, „cims și spițe” ... de unde să scot eu ce-i dădea maică-sa la București?!

- Dar ce anume vrea ?

- Nu știu ! ... Cică ceva „cims” sau „spițe” și „banoni”, le pronunța bunica stâlcit.

- „Sprite Energy” de un sfert, o corectă Ionuț pe bunica sa. Și semințe de migdale necojite...

- Nu știu ce să fac, mă doare capul! se tângui bunica. Vezi bărbate, când te duci mâine în sat, la prăvălie, să întrebi dacă nu au „banoli” acela, sau cum îi zice. Și mai zicea ceva de „spițe”...

- Sprite Energy și Danone cu căpșunică ! corectă Ionuț!

- Doamne, ce necaz! Când aici ai tot ce e mai bun, copilul ăsta vrea lapte de pasăre! ... Vai de capul meu, câte treburi și necazuri am, acum îmi mai trebuie alt necaz, să umblu prin sat după mofturile copilului. Să vină maică-sa să-l ia la București, că nu mai pot !

Și cu astea, furioasă, bunica se răsti la copil: 

-  S-o crezi tu că mă iau după capul tău de copil răsfățat de maică-ta! Nu-ți mai dau nimic altceva, când ți-o fi foame, să vezi cum mă cauți! ...

Văzând că bunica nu-i suflă mult în strună, copilul intră în isterie: 

-  Vreau la București !

Necazul se cam îngroșa, așa că bunica începuse să-l  ia

mai cu binișorul: 

- Stai, puiule, stai puțin, îți drege bunica ceva bun de mâncare, să-mi spui dacă nu ți-o plăcea! Dar mai așteaptă un pic, să  dau ceva mâncare la găini și să mulg văcuța, să strecor laptele. Apoi te iau cu mine în coteț, să adunăm oușoare proaspete, să le-aducem în casă.

După ce veniră din vizita la cotețul din grajd, strângând ouăle proaspete, calde încă, bunica voia să-l ia cu ea și în gradină:

- Puiule, hai cu mine în grădină, să căutăm niște bunătăți.

Luă bunica un coș pentru legume și ieșiră pe poartă spre gradină, intrând printre staturile cu răsaduri. Ce straturi frumoase, îngrijite, cu multe plante tinere, crescând rânduri-rânduri!

- Uite, copile, aici avem morcovi din cei noi și fragezi, zise bunica smulgând din pământ un morcovior, cu rădăcină, cu tot.

- Buni, lasă-mă și pe mine să scot  un morcov din pământ!

- Cum să nu, trage cât poți, să văd dacă poți scoate un morcov fără să-i rupi frunzele.

Ionuț se opinti, și, cu ceva greutate, scoase planta din pământ, sufocat de așa muncă.

- Ei, vezi ce ispravă ai făcut? Ia să mai scoatem vreo doi morcovi. Apoi să luăm niște frunze verzi de ceapă, apoi câteva fire de mărar, uite, de aici. A, să nu uităm niște frunze verzi de sfeclă! Ia pune-le în coș, să le ducem în casă. Să știi că morcovul ăsta tânăr se poate mânca. Dar nu-ți dau acum, că trebuie spălat bine mai întâi.

Intrară în casă. Se duse bunica în tindă și-aduse de-acolo un lighean cu cartofi vechi, din cei de anul trecut, dar încă buni. Apoi  începu să curețe cartofii de coajă, morcovii de frunze, să taie mărunt-mărunt firele de mărar, de ceapă și de sfeclă. Morcovii îi tăie felii subțiri. Aveau toate un miros irezistibil.

- Vrei să guști să vezi ce bun e morcovul ăsta tânăr ?

Ionuț gustă și, într-adevăr, feliile subțiri de morcov erau minunate, chiar crude fiind.

- Mai ia câteva feliuțe tăiate! Dar nu prea multe, că o să le mâncăm pe toate în borș.

-  Bunică, dar trebuie să faci foc în sobă ca să fierbi borșul?

- Da, puiul mamei, mergem în colibă, punem foc la vatră, punem să fiarbă în ceaun toate bunătățile astea și ... să vezi ce poftă o să avem la mâncare!

Cum era de așteptat, după ce borșul de legume fierse bine, iar bunica puse și vreo două linguri de smântână proaspătă în el, mâncarea prinse un miros apetisant, care chiar și pe Ionuț îl dădu gata. Bunica aduse un castronel mai mic, ca pentru el, îl umplu cu borș fierbinte, îi zise să-l mai lase să se răcească, să nu-și opărească cerul gurii. Luă dintr-un dulăpior și o pâine de casă, o tăie bucăți și-l pofti pe copil la masă. Sedus de noutatea mâncării și de mirosuri, băiatul începu să ducă lingura între castronel și guriță. 

- Cum e, puiule, e gustos ?

- Da, buni, acum îmi place!

- Ei, vezi ce băiat mare și frumos are bunica? Dacă papi tot, deseară îți fac niște turte pe plită, cu lapte și cu miere !

Și mai trecu o zi, iar Ionuț supraviețui neplăcerilor de adaptare la noul regim de mâncare al bunicii. Dimineața,  mâncă, foarte cumințel, niște clătite făcute în tigaie, unse cu miere, sorbind și din ceaiul călduț. După ce mâncă, ieși pe cerdac, să se bucure de razele plăcute ale soarelui, ce se revărsau peste el, peste toate răsadurile din grădină și peste ramurile pomilor din livadă.

Apoi o luă încetișor prin ograda cea lungă, să vadă ce taine se ascund prin gospodăria bunicilor. Păși un pic în ușa grajdului, să vadă cum îngrijea bunica văcuțele, una bălțată, cu coarne mari, și alta mai tânără, roșie, pe care le pregătea de muls. Într-un țarc se tânguia un vițel mic, de la vaca cea bălțată, așteptând să i se dea porția de lapte și covățica cu tărâțe. În spatele grajdului, era un mic țarc îngrădit pentru mieii de astă primăvară. Erau frumoși mieii, lânoși, albi, jucăuși. De bună seamă, toată gospodăria era strașnic păzită de un câine alb, cam stufos, care încă dormea în cușca lui cu botul pe labe, așteptând și el tainul de mâncare de dimineața.

Bunica avea multe alte treburi prin gospodărie, iar Ionuț era foarte curios să vadă și să înțeleagă toate. De aceea, bunica îl luă cu ea, să vadă cum se mulg vacile. După ce mulse vacile, mai dădu ceva fân văcuțelor, apoi duse găleata plină cu lapte în casă, îl strecură și-l turnă în ligheane în odaia cea mare, răcoroasă. Îl luă apoi pe Ionuț cu ea la vale prin islaz, să aducă apă de la știubei, care era făcut din trunchi de brad, golit înăuntru, îngropat adânc în pământ, unde se aduna până sus apă rece. Îi dădu și copilului o găletușă mică, să ducă și el ceva la deal. Ea era învățată cu căratul apei de la știubei, lua câte două căldări mari, pline cu apă. Copilul ducea găletușa lui cu entuziasm, bucuros că i se dădu și lui ceva însemnat de făcut. Aduseră chiar de  două ori apă de la izvor, era nevoie de apă multă, trebuiau adăpate vacile și vițelul. Apoi, bunica intră în casă, unde o așteptau alte multe treburi.

Și în timp ce bunica se îngrijea de treburile casei, Ionuț ieși iar prin curte, să vadă ce se mai întâmplă. Era atât de bucuros de toate, era fericit... Se urcă cu picioarele sus, pe stinghia gardului dinspre livadă, făcând echilibristică. Îl văzu bunica ce face și-l certă: ar putea să cadă de-acolo, să-și rupă gâtul, sau vreo mână, sau vreun picior.

Se mai potoli un pic. Deodată, mare-i fu uimirea,  transformată în mare bucurie, când zări ceva colorat și pestriț umblând prin livadă. Ce-o fi acolo? Curiozitatea lui de copil îl mână imediat să vadă minunea albă. Când ajunse acolo, își dădu seama că ceea ce zări era un pisicel mic, cu blănița albă ca neaua, dar și cu petice portocalii-maro pe el - o frumusețe de pisic !

Micuțul scoase un miorlăit subțire și firav, uitându-se în sus, cerșind atenție din partea cuiva. Îți era mai mare milă de el, de-ți venea să-l iei neapărat în brațe. Ceea ce Ionuț și făcu numaidecât. Îl luă în brațe, îl strânse la piept, își apropie fața de blănița lui diafană și caldă. Ah, frumușelul de el, ce drag îi era ! Se gândi să-l aducă tot atunci în casă, să se laude la bunică de isprava lui.

- Motocel ! Așa îi pusese numele firavului pisoi.

Dar fu dezamăgit de aprecierile bunicii. De cum îl văzu pe Ionuț cu un pisoi străin în brațe, bunica îl dojeni cam aspru pe copil:

- Vai, dar de ce-ai adus în casă pisicul ăsta mic?! Sunt sătulă de pisici până peste cap, să-i văd prin casă și prin pod, să fac curat în urma lor, pe unde ținem făina la uscat ! N-am nevoie să-mi facă mizerie peste tot în casă!

Pe Ionuț l-au podidit lacrimile. Ținea strâns pisicul în brațe, ca și cum nici gând n-ar fi avut să se despartă de gingașa făptură. Plângea. Până și pisicul miorlăia ceva încet, cu glas subțire. Ionuț îl duse în ogradă și-l puse pe iarbă, dar pisoiul nici gând să plece, se tot cerea în brațe.

Ca să-l mai îmbuneze pe nepot, până una alta, bunică lăsă la voia copilului povestea cu pisoiașul și-l chemă pe băiat la turte, chiar atunci scoase din cuptor. Dar Ionuț nu voia să intre în casă fără pisoi.

- Hai, de data asta te las să iei și pisoiul în casă, dar la noapte îl scoți afară ! Ne-am înțeles ? Să nu-mi umple casa de purici de-afară !

- N-are purici, buni ! Uite ce curat e !

- Bine, bine, vedem după. Acum hai să papi turte unse cu miere, cu lapte.

Minune mare, de unde răsărise așa, de unul singur, motănelul? Bunicul zise că poate trecuse pisica vecinului Costan prin livada lor și se rătăcise un pisoi.

În seara aceea, Ionuț scosese motănelul afară din odaie, pe cerdac, de gura bunicii, deși o făcuse cu strângere de inimă, că îi era milă de bietul de el. Se gândise mult ce nume să-i dea pisicului, dar până la urmă îl botezase, pur și simplu, Motocel, că era ca un ghem micuț de blăniță și puf.

